《采薇二首 其一》
明代·蔡羽

采薇南山下，忽忆千里人。岂无临歧言，一别今几春。

旧交容易新，新交容易亲。缄书重复启，曲折情难陈。

勿陈逢彼怒，人心不逮故。愿言秉子德，千秋爱贞素。

作者简介：（?—1541） 明苏州府吴县人，字九逵，以居洞庭西山，称林屋山人，又称左虚子。乡试十四次皆落第，由国子生授南京翰林孔目。好古文，师法先秦、两汉，自视甚高，所作洞庭诸记，欲与柳宗元争胜。有《林屋集》、《南馆集》。